CELEX: 
Language: lt
Date: 2019-03-14 00:00:00
Title: KOMISIJOS DELEGUOTASIS SPRENDIMAS (ES) …/... kuriuo dėl baliustardų ir turėklų komplektams, skirtiems naudoti tik statybose tik apsaugai nuo kritimo ir neveikiamiems struktūros vertikalios apkrovos, taikytinų eksploatacinių savybių pastovumo vertinimo ir tikrinimo sistemų papildomas Europos Parlamento ir Tarybos reglamentas (ES) Nr. 305/2011

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Pagal 2011 m. kovo 9 d. Europos Parlamento ir Tarybos reglamento (ES) Nr. 305/2011, kuriuo nustatomos suderintos statybos produktų rinkodaros sąlygos ir panaikinama Tarybos direktyva 89/106/EEB
                  1
               , 28 straipsnį statybos produktų eksploatacinių savybių pastovumo vertinimas ir tikrinimas (ESPVT), atsižvelgiant į šių produktų esmines charakteristikas, turi būti atliekamas pagal Reglamento (ES) Nr. 305/2011 V priede nustatytas sistemas.
            
            
               Pagal Reglamento (ES) Nr. 305/2011 28 straipsnio 2 dalį ir 60 straipsnio h punktą Komisija turi įgaliojimus nustatyti, kurios ESPVT sistemos taikytinos atitinkamiems statybos produktams, statybos produktų grupei arba tam tikrai esminei charakteristikai, prieš tai atsižvelgusi į šiose nuostatose išdėstytas aplinkybes.
            
            
               Dėl baliustardų ir turėklų komplektų, skirtų naudoti statybos darbuose tik apsaugai nuo kritimo ir neveikiamų struktūros vertikalios apkrovos, vis dar nėra tinkamo sprendimo dėl ESPVT sistemų nustatymo.
            
            
               Pagal 28 straipsnio 2 dalį renkantis ESPVT sistemas, atsižvelgus į visas susijusias aplinkybes, reikėtų rinktis gamintojams mažiausiai griežtą sistemą. Esamomis aplinkybėmis, patirtis, įgyta stebint aptariamų produktų savybes jų naudojimo laikotarpiu, kaip aprašyta tyrime, atliktame tiriant šių produktų trūkumų priežastis, parodė, kad jų eksploatacinių savybių vertinimą, atsižvelgiant į jų esmines charakteristikas, išskyrus degumą, turėtų atlikti gamintojas prieš produktą pateikdamas rinkai. Griežtesnės sistemos nėra reikalingos. Dėl to sprendimo, kuris bus taikomas aptariamiems produktams ir visoms jų esminėms charakteristikoms, išskyrus degumą, projekte Komisija pasirinko Reglamento (ES) Nr. 305/2011 V priede nurodytą 4 sistemą. 
            
            
               Be to, kalbant apie degumą, atsižvelgiant tik į esminę produktų charakteristiką, ir šiems produktams turėtų būti laikomas tinkamu įprastas 1, 3 ar 4 sistemos pasirinkimas. Pagal Reglamento (ES) Nr. 305/2011 28 straipsnio 2 dalį nustatomos ESPVT sistemos gali būti skiriamos tik pagal statybos produktų grupes ar atsižvelgiant į tam tikras esmines jų charakteristikas. Tad vienintelis būdas atskirti situacijas, kai degumui taikoma 1, 3 ar 4 sistema, – nurodyti skirtingus produktų pogrupius. Šios skirtys turėtų būti aiškios ir nedviprasmiškos, jos turėtų apimti visus visos produktų grupės, kuriai taikomas sprendimo projektas, pogrupius, kaip apibrėžta sprendimo priede.
            
            
               2.KONSULTACIJOS PRIEŠ PRIIMANT AKTĄ
            
            
               Sprendimo projektas buvo svarstomas 2016 m. birželio 14 d. Statybos produktų patariamosios grupės posėdyje, po kurio vyko konsultacijos raštu su ekspertais; jis vėl svarstytas 2016 m. gruodžio 9 d. patariamosios grupės posėdyje, o 2016 m. lapkričio 25 d. – 2017 m. sausio 16 d. dėl jo vyko konsultacijos raštu su ekspertais. Vėliau sprendimo projektas buvo svarstomas 2017 m. spalio 3 d. patariamosios grupės posėdyje, prieš kurį, spalio 2 d., surengtas valstybių narių ir kitų suinteresuotųjų subjektų paskirtų ekspertų parengiamasis posėdis. Galiausiai šio akto projektas 2017 m. spalio 3 d. – 17 d. buvo pateiktas konsultacijoms raštu su ekspertais, tuo pačiu metu (iki 2017 m. lapkričio 30 d.) vyko tyrimas dėl šių produktų trūkumų priežasčių. Prieš tai visos valstybės narės turėjo galimybę paskirti konsultacijose dalyvausiančius ekspertus. Konsultuotasi ne tik su šiais ekspertais, bet ir su kitais išorės suinteresuotaisiais subjektais. Patariamojoje grupėje aptarti dokumentai, kurie taip pat buvo aktualūs vykdant konsultacijas raštu, buvo kartu perduoti ir Europos Parlamentui, ir Tarybai, kaip numatyta Bendrajame susitarime dėl deleguotųjų aktų. Rengiant galutinę šio akto projekto redakciją tarpžinybinėms konsultacijoms, atsižvelgta į išsakytas susijusias pastabas. 
            
            
               Siekiant gauti visuomenės atsiliepimų, minėtoji redakcija buvo paskelbta Geresnio reglamentavimo portale nuo 2018 m. gruodžio 14 d. iki 2019 m. sausio 11 d., o PPO pranešta 2018 m. gruodžio 18 d. ir konsultuotasi iki 2019 m. vasario 16 d. Šeši suinteresuotieji subjektai pateikė atsiliepimų. Pateiktos pastabos, kad teisės akto taikymo sritis jame įtrauktiems produktams nėra tiksliai apibrėžta, išreikštas nesutikimas dėl siūlomos ESPVT sistemos, dėl galimybės vertinimo sėkmę ar nesėkmę pagrįsti nurodytomis produkto savybėmis, paminėta, kad 1 lentelės formuluotė neišsami, nebent ja būtų siekiama šio teisės akto nesieti su produktais, kuriems taikomas standartas EN 1090, taip pat nurodyta, kad informacija dėl degumo nėra išsami. Visos šios pastabos laikytos neaktualiomis nes taikymo sritis yra pakankamai aiškiai apibrėžta, ESPVT sistema pasirinkta atsižvelgiant į surinktus duomenis, suteikta vertinimo sėkmės ar nesėkmės galimybė yra standartizacijos proceso dalis (todėl nesusijusi su deleguotuoju aktu), 1 lentelėje iš tiesų išskiriama tai, kaip vertinamos poveikio struktūrai neturinčios baliustardos ir baliustardos, kurioms taikomas standartas EN 1090, o degumo vertinimas išreiškia tai, ko jau dabar reikalauja kai kurios valstybės narės. Todėl Komisija nusprendė teisės akto projekto nekeisti.
            
            
               3.DELEGUOTOJO AKTO TEISINIAI ASPEKTAI
            
            
               Pagal Reglamento (ES) Nr. 305/2011 28 straipsnio 2 dalį ir 60 straipsnio h punktą, statybos produktų ESPVT sistemos, išdėstytos Reglamento (ES) Nr. 305/2011 V priede, kad jas būtų galima taikyti konkrečiam produktui, konkrečiai produktų grupei ar konkrečioms esminėmis charakteristikomis, turi būti nustatytos Komisijos deleguotaisiais aktais, prieš tai atsižvelgus į šiose nuostatose išdėstytas aplinkybes.
            
            
               Pagal Reglamento (ES) Nr. 305/2011 28 straipsnio 2 dalį Komisija, nustatydama ESPVT sistemas, pasirenka visus esminius statinių reikalavimus atitinkančias mažiausiai griežtas sistemas. Pagal Reglamento (ES) Nr. 305/2011 60 straipsnio h punktą tai daroma atsižvelgiant į produkto poveikį statinių reikalavimų atitikčiai numatomu naudojimo laikotarpiu. 
            
            
               Sprendimas atitinka proporcingumo principą. Dėl šių priežasčių manoma, kad sprendimas atitinka viso statybų sektoriaus interesus.
            
            
               KOMISIJOS DELEGUOTASIS SPRENDIMAS (ES) …/...
            
            
               2019 03 14
            
            
               kuriuo dėl baliustardų ir turėklų komplektams, skirtiems naudoti tik statybose tik apsaugai nuo kritimo ir neveikiamiems struktūros vertikalios apkrovos, taikytinų eksploatacinių savybių pastovumo vertinimo ir tikrinimo sistemų papildomas Europos Parlamento ir Tarybos reglamentas (ES) Nr. 305/2011
            
            
               (Tekstas svarbus EEE)
            
            
               EUROPOS KOMISIJA,
            
         
         
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2011 m. kovo 9 d. Europos Parlamento ir Tarybos reglamentą (ES) Nr. 305/2011, kuriuo nustatomos suderintos statybos produktų rinkodaros sąlygos ir panaikinama Tarybos direktyva 89/106/EEB
                  2
               , ypač į jo 28 straipsnio 2 dalį,
            
            
               kadangi:
            
            
               (1)dėl baliustardų ir turėklų komplektų, naudojamų statybose tik apsaugai nuo kritimo ir neveikiamų struktūros vertikalios apkrovos, vis dar nėra tinkamo sprendimo dėl eksploatacinių savybių pastovumo vertinimo ir tikrinimo. Todėl būtina nustatyti, kurios eksploatacinių savybių pastovumo vertinimo ir tikrinimo sistemos yra taikytinos šiems baliustardų ir turėklų komplektams;
            
            
               (2)remiantis patirtimi, įgyta stebint aptariamų produktų savybes jų naudojimo laikotarpiu, kaip aprašyta tyrime, atliktame tiriant šių produktų trūkumų priežastis, šių produktų eksploatacinių savybių vertinimą, atsižvelgiant į jų esmines charakteristikas, išskyrus degumą, turėtų atlikti gamintojas prieš tą produktą pateikdamas rinkai. Griežtesnės sistemos nėra reikalingos. kalbant apie degumą, šiems produktams turėtų būti laikomas tinkamu 1, 3 ar 4 sistemos pasirinkimas, nurodant skirtingus produktų pogrupius,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Šis sprendimas taikomas baliustardų ir turėklų komplektams, skirtiems naudoti statybose tik apsaugai nuo kritimo ir neveikiamiems struktūros vertikalios apkrovos.
            
            
               2 straipsnis
            
            
               1 straipsnyje nurodytų baliustardų ir turėklų komplektų eksploatacinių savybių pastovumas vertinamas ir tikrinamas, atsižvelgiant į šių produktų esmines charakteristikas, pagal priede nurodytas sistemas.
            
            
               3 straipsnis
            
            
               Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Priimta Briuselyje 2019 03 14
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        OL L 88, 2011 4 4, p. 5.
               
               
                  
                     (2)
                  
                        OL L 88, 2011 4 4, p. 5.
               
            
      
    ---documentbreak--- 
      
         
         
            
               PRIEDAS
            
            
               EKSPLOATACINIŲ SAVYBIŲ PASTOVUMO VERTINIMO IR TIKRINIMO SISTEMOS
            
            
            
               1 lentelė
            
            
               Visoms esminėms charakteristikoms, išskyrus degumą
            
            
            
                     
                        Produktai ir jų naudojimo paskirtis
                     
                  
                  
                     
                        Taikoma sistema
                     
                  
               
                     
                        Baliustardų ir turėklų komplektai, skirti naudoti statybose tik apsaugai nuo kritimo ir neveikiami struktūros vertikalios apkrovos. 
                     
                  
                  
                     
                        4
                     
                  
               
            
               2 lentelė
            
            
               Tik degumui
            
            
            
                     
                        Produktai ir jų naudojimo paskirtis
                     
                  
                  
                     
                        Produktų pogrupiai
                     
                  
                  
                     
                        Taikoma sistema
                     
                  
               
                     
                        Baliustardų ir turėklų komplektai, skirti naudoti statybose tik apsaugai nuo kritimo ir neveikiami struktūros vertikalios apkrovos.
                     
                  
                  
                     
                        Produktai, kurių degumo klasė pagerinama aiškiai apibrėžiamu gamybos proceso etapu (pvz., pridedant antipirenų arba ribojant organinių medžiagų naudojimą).
                     
                  
                  
                     
                        1
                     
                  
               
                     
                  
                  
                     
                        Produktai, kurių degumo klasei nustatyti neatliekant bandymų egzistuoja galiojantis Europos teisinis pagrindas.
                     
                  
                  
                     
                        4
                     
                  
               
                     
                  
                  
                     
                        Produktai, nepriklausantys kitiems pogrupiams. 
                     
                  
                  
                     
                        3